Tirsdag skulle oprydningsarbejdet i gang langs hovedvejen mellem Hanstholm og Thisted. -	Det er træls at have til at ligge her. Det er vi sgu trætte af, så det bliver dejligt at få ryddet op efter os, siger Mark Kristensen, der er daglig leder hos Tage Kristensen A/S. Det var en chauffør fra det lokale vognmandsfirma Tage Kristensen, der var uheldig at vælte med mobilkranen. - Han kom simpelthen ud på kanten af rabatten, som bare er rigtig, rigtig blød lige her, og så endte den sådan her, forklarer Mark Kristensen. Der skete ingen personskade, og tirsdag stod vognmandsfirmaet selv for bjærgningen. Hængeren er tilbage på asfalten og kan køres fra uheldsstedet. Senere kommer endnu en kran til for at løfte selve mobilkranen. Vognmandsfirmaet håber, den selv kan køre derfra, når den igen har kontakt med vejbanen, og så skulle de sidste spor efter mandagens uheld snart være slettet. - Der kommer nogen og rydder olie og lignende op i morgen, så der også er styr på miljødelen, siger Mark Kristensen.

Opsummering:
En blød rabat og en mobilkran med en vægt på 85 tons viste sig mandag at være en dårlig kombination.